Тамақтан уланудың алдын алу
Тамақтан улану – сапасыз тамақ өнімдерін немесе сұйықтықтарды тұтыну нәтижесінде пайда болатын, ас қорыту жүйесінің жедел бұзылуының клиникалық белгілерімен (жүрек айнуы, құсу, іш өту), кейде басқа да белгілермен қатар жүретін жағдайлардың жалпы атауы.
Тамақтан уланудың жіктелуі
Тамақтан улануды шартты түрде екі түрге бөлуге болады:
инфекциялық – микробтар, вирустар немесе қарапайымдылардан, сондай-ақ олардың тіршілік ету өнімдерінен туындайтын уланулар. Мұндай жағдайларды тамақтан болатын токсикоинфекциялар (ТТИ) деп атаған дұрыс;
инфекциялық емес немесе токсикалық уланулар – тағам арқылы организмге химиялық токсиндердің, ауыр металдардың, улардың түсуінен, сондай-ақ улы шөптерді, өсімдіктерді немесе жеуге жарамсыз саңырауқұлақтарды қолданудан туындайды.
Тамақтан токсикалық уланудың даму қаупі жоғары өнімдер:
сүт және сүт өнімдері;
шикі жұмыртқа;
ет және ет өнімдері;
балық және балық өнімдері, әсіресе шикі балық;
кремді және кондитерлік өнімдер;
маринадтар, үй жағдайында дайындалған консервілер және тұздалған өнімдер;
тез бұзылатын тамақ өнімдері.

Тамақтан уланудың негізгі ерекшеліктері
Тамақтан болатын токсикоинфекциялар мен токсикалық уланулардың ерекшелігі – инкубациялық кезеңінің қысқа болуы, әдетте 2–6 сағат шамасында, әрі ауру белгілерінің тез және қарқынды дамуы.
Сонымен қатар, мұндай аурулар көбінесе отбасында немесе ұйымдасқан ұжымда бірден бірнеше адамның ауыруымен, яғни топтық жағдайлар түрінде тіркелуі мүмкін. Бір тағамды тұтынған адамдардың барлығында немесе көпшілігінде ауру белгілері пайда болуы ықтимал.
Тағамның сыртқы түрі мен дәмі қалыпты болған жағдайда да улану орын алуы мүмкін. Себебі тағамды ауру адам дайындаған кезде оған қауіпті микроорганизмдер түсуі мүмкін, ал микроорганизмдер тағамды бұзатын деңгейге дейін көбейіп үлгермеуі ықтимал.
Тамақтан уланудың белгілері
Негізгі белгілері:
*Дене қызуының 37–40°С-қа дейін көтерілуі;
*тәбеттің төмендеуі және әлсіздік;
*іш өту және іштің ауырлығы;
*жүрек айнуы және құсу.
Ауыр жағдайларда немесе нейротоксикалық улардың әсерінен көру қабілетінің бұзылуы, көздің қосарланып көруі, бұлшықет тонусының бұзылуы, есінен тану, сілекейдің шамадан тыс бөлінуі (гиперсаливация), орталық жүйке жүйесінің бұзылуы (галлюцинация, сандырақ, кома), сондай-ақ шеткі жүйке жүйесінің зақымдануы (парездер мен салданулар) байқалуы мүмкін.
Сондай-ақ құсу және іш өту салдарынан ағзадағы сұйықтықтың жоғалуына байланысты сусыздану белгілері пайда болады: ауыз қуысы мен шырышты қабаттардың құрғауы, зәр мөлшерінің азаюы және оның қоюлануы, дене салмағының төмендеуі.
Сальмонеллез, листериоз және ботулизм ерекше қауіпті. Бұл аурулар әсіресе жүкті әйелдер, бала емізетін әйелдер, жас балалар және егде жастағы адамдар үшін қауіпті болып, ауыр жағдайларда өлімге әкелуі мүмкін.
Уланудың алғашқы белгілері 1–2 сағаттан 6–8 сағатқа дейінгі аралықта пайда болуы мүмкін. Кейбір жағдайларда ауру белгілері келесі 1–2 күн ішінде біртіндеп күшейіп, медициналық көмек көрсетілмеген жағдайда денсаулыққа елеулі зиян келтіруі мүмкін.
Тамақтан уланудың алдын алу
Тамақтан уланудың алдын алу немесе оның пайда болу қаупін барынша азайту үшін қарапайым, бірақ маңызды ережелерді сақтау қажет:
тағамды тек арнайы жабдықталған асүйлерде дайындау;тағам дайындайтын және тамақтанатын орындарда тазалықты тұрақты түрде сақтау;
· өнімдерді аспаздық өңдеу және тағам дайындау технологиясын қатаң сақтау;
· тек сапалы және қауіпсіз тамақ өнімдерін пайдалану;
· өнімдердің жарамдылық мерзімін міндетті түрде тексеру;
· тез бұзылатын тағам өнімдерін мүмкіндігінше ұзақ сақтамау, ал сақтау қажет болған жағдайда тоңазытқышта 6–12 сағаттан артық сақтамау;
· құрамында шикі компоненттері бар тағамдарға, әсіресе қоғамдық тамақтану орындарында, сақтықпен қарау;
· тағам өнімдерінің сапасын сыртқы түрі мен иісі бойынша тексеру;
· үй жағдайында дайындалған және базарлардан сатып алынған консервілерді тұтынбау;
· қолды және ыдыстарды мұқият жуу;
· үйде, әсіресе асүйде шыбындармен және басқа да жәндіктермен күресу;
· шығу тегі белгісіз, таныс емес тағам өнімдері мен тағамдарды, әсіресе қоғамдық тамақтану орындарында, тұтынбау;
· ауыз суды міндетті түрде қайнату немесе сүзгіден өткізу.
2026 жылдың 8 айының қорытындысы бойынша Әулиекөл ауданында тамақтан уланудың жағдайлары тіркелген жоқ.

